Eva Flyvholm (EL), 2021-11-09:
Mange tak.
Først og fremmest vil jeg sige, at jeg synes, det er rigtig godt, at vi har den her debat i dag, for udviklingen i det arktiske område er jo sindssyg vigtig, og man skal være ret meget både blind og døv for ikke også at kunne se, at det er blevet meget, meget brandvarmt, også for mange af stormagterne rundtomkring, at diskutere Arktis.
Så det er rigtig, rigtig godt, at vi får diskussionen i dag.
Noget af det, der er rigtig, rigtig vigtigt, er selvfølgelig, at Danmark samarbejder meget, meget tæt og ligeværdigt med Grønland og Færøerne om at få udviklet en fredelig og grøn og demokratisk retning for udviklingen i Arktis.
Jeg synes, det er rigtig godt og fornuftigt, som regeringen også lægger op til, at sige, at vi gerne vil være med til at afvente, at Grønland får skrevet sin udenrigspolitiske strategi først, og også at Færøerne selvfølgelig får muligheden for at gøre det i den udstrækning, de ønsker det, og at vi så går videre med at lave den arktiske strategi.
Det synes jeg sådan set er rigtig fornuftigt.
Jeg synes også, at vi har set nogle gode bevægelser i den sidste tid, især det her med, at man også fra regeringens side sammen med Grønland og Færøerne blev enige om, at med Arktisk Råd og ministerrådet kan man bytte om på rækkefølgen, så det faktisk er Grønland og Færøerne, der taler først, og så er det Danmark osv.
Det synes jeg er nogle skridt i den helt rigtige retning.
Men fra Enhedslistens side kunne vi stadig væk godt tænke os, at regeringen bliver mere ambitiøs, især inden for det, der handler om Arktisforskning, og jeg synes også, at der er behov for at arbejde mere aktivt med nedrustning og diplomati i forhold til det arktiske område.
I øvrigt er det superdejligt, at Grønland også lige har tiltrådt Parisaftalen, det er rigtig, rigtig fedt.
Når man taler om, hvordan vi skal håndtere det her arbejde i Arktis, har vi også i Enhedslisten nogle principper, vi prøver at navigere lidt ud fra, og det første er jo, at vores samarbejde med Grønland og Færøerne virkelig skal sættes i højsædet.
Det er helt vildt centralt, at der bliver så meget indflydelse og selvbestemmelse som muligt, og at vi sørger for, at Grønland og Færøerne er inddraget i de relevante politiske fora, som vi deltager i.
Jeg opfatter det sådan, at Grønland og Færøerne faktisk er vores nærmeste allierede til at snakke arktisk politik og rigsfællesskab.
Jeg synes tit, vi hører statsministeren sige, at USA er vores nærmeste allierede, og der synes jeg jo, at det giver meget god mening at kigge mere mod Grønland og Færøerne og også de andre nordiske lande, vores naboer, og få styrket det samarbejde rigtig meget.
Det synes jeg er helt centralt, især fordi vi jo deler rigsfællesskab med Grønland og Færøerne, og uden det ville Danmark helt ærligt ikke have en fløjt at gøre overhovedet med Arktis nu.
Så det er nok også meget godt, at vi sætter det ansvar rigtig centralt for at sikre den repræsentation.
Som sagt tror jeg også, vi kan gøre rigtig meget ved at styrke samarbejdet med de nordiske lande.
Som et andet princip, kan man sige, er der det, som også andre ordførere, der har været inde på før, nemlig at udviklingen af Arktis og den meget store interesse, der lige nu er fra andre lande, kalder på, at Danmark med et godt gammel udtryk – vi brugte det i hvert fald i mine unge dage – lige spænder hjelmen en gang, og det betyder, at man tager sig lidt sammen, og kommer lidt frem i skoene.
I stedet for at sidde og være lidt bekymret over, at Kina investerer enormt meget i forskning i forhold til Grønland og det arktiske, og i stedet for måske at være meget bekymret over, at USA laver en repræsentation i Grønland og sådan noget, kunne det da godt være, at man skulle se at komme til lommerne og i det hele taget selv få sat mere gang i aktiviteter på både forskningsområdet og i det hele taget på det diplomatiske og politiske plan.
Jeg tror, at især i forhold til Arktisforskning, som også er rigtig, rigtig vigtig for den grønne omstilling, er der nogle rigtig gode fundamenter at bygge på allerede, men der er simpelt hen så meget uudnyttet potentiale, og der kunne vi virkelig, som jeg også appellerede til før, hvis vi tænkte det ind som en mere central del, også af vores udenrigspolitik i forhold til det arktiske, være med til at gøre en rigtig stor forskel – tror jeg.
Det er virkelig et stort fokusområde for os i Enhedslisten i hvert fald, og vi har prøvet at få det med i de sidste års forskningsforhandlinger og fået nogle ting igennem, men det er simpelt hen ikke nok.
Netop Canada, Norge, Kina og andre lande går meget mere strategisk til det her område, og der er virkelig noget at komme efter.